b"\n_START_ARTICLE_\n\xc5\xbdagarica\n_START_SECTION_\n\xc5\xbdivljenjski krog\n_START_PARAGRAPH_\nSamica odraste in postane spolno zrela tri do \xc5\xa1tiri tedne po izvalitvi ter pri\xc4\x8dne le\xc4\x8di jaj\xc4\x8deca. Jeseni svojo dolgo, ostro leglico zabada v zemljo in izle\xc5\xbee po eno posami\xc4\x8dno jaj\xc4\x8dece. Razvoj je mo\xc4\x8dno odvisen od temperature okolja. Pri temperaturah nad 20\xc2\xa0\xc2\xb0C se jaj\xc4\x8deca pri\xc4\x8dnejo razvijati takoj in li\xc4\x8dinke se izle\xc5\xbeejo po mesecu in pol do dveh mesecev in pol. Pri hladnej\xc5\xa1ih temperaturah preidejo v stanje diapavze in lahko ostanejo v zemlji do pet let (najve\xc4\x8dkrat dve do tri leta). Po izvalitvi, ve\xc4\x8dinoma v maju, se levijo \xc5\xa1est- do sedemkrat preden odrastejo. Odrasle \xc5\xbeivali se pojavijo v juliju in \xc5\xbeivijo \xc5\xa1e \xc5\xa1tiri do \xc5\xa1est mesecev._NEWLINE_Druga posebnost vrste je, da se razmno\xc5\xbeuje ve\xc4\x8dinoma partenogenetsko in so v populaciji skoraj izklju\xc4\x8dno samice, ki so kloni druga druge. Do danes ni bilo nobene potrjene najdbe samca v naravi. Samice imajo tudi najve\xc4\x8dje kromosomsko \xc5\xa1tevilo med predstavniki rodu Saga - 68 - in so verjetno tetraploidne.\n_START_SECTION_\nRaz\xc5\xa1irjenost\n_START_PARAGRAPH_\nKljub temu, da je toploljubna (termofilna) vrsta, je razmeroma odporna na slabe vremenske razmere, zato jo najdemo tudi na nadmorskih vi\xc5\xa1inah do 1500 m oz. v redkih primerih \xc5\xa1e vi\xc5\xa1je. Obmo\xc4\x8dje raz\xc5\xa1irjenosti je obse\xc5\xbeno, od Iberskega polotoka na zahodu preko Ju\xc5\xbene in Srednje Evrope ter Srednje Azije do Kitajske na vzhodu. Najju\xc5\xbenej\xc5\xa1e nahajali\xc5\xa1\xc4\x8de je Sicilija, najsevernej\xc5\xa1e pa v ruski Kurganski oblasti pri 54\xc2\xba30' severne zemljepisne \xc5\xa1irine._NEWLINE_V Sloveniji je raz\xc5\xa1irjena na toplih kra\xc5\xa1kih pobo\xc4\x8djih in na Primorskem. Zaradi svoje redkosti je v Sloveniji zavarovana. Ker je njena populacija razpr\xc5\xa1ena in ogro\xc5\xbeena zaradi uporabe insekticidov ter izginjanja ustreznih habitatov, je vrsta tudi v svetovnem merilu ozna\xc4\x8dena za ranljivo._NEWLINE_Nekaj osebkov so v za\xc4\x8detku 1970. let odkrili v ZDA, natan\xc4\x8dneje v Michiganu, kamor jo je po naklju\xc4\x8dju zanesel \xc4\x8dlovek. Od takrat v ZDA ni bilo novih najdb, kar ka\xc5\xbee, da se populacija na tem ozemlju ni ustalila."